Admir Glamočak
Admir Glamočak, rođen 23. juna 1962. godine u Sarajevu, je bosanskohercegovački pozorišni i filmski glumac. Diplomirao je na Akademiji scenskih umjetnosti u Sarajevu u klasi profesora Bore Stjepanovića 1984/85. godine. Bio je student prve generacije upisane na Odsjek za glumu. Već u toku školovanja igra neke od zapaženih teatarskih uloga, a osobito je upamćen njegov udio u kultnoj predstavi Otvorene scene Obala - „Audicija“. Nakon završenog studija ostaje na Akademiji kao asistent i vremenom napreduje u sve viša zvanja, da bi u toku agresije na Bosnu i Hercegovinu, bio imenovan i za dekana Akademije. Za svo to vrijeme nastavlja svoj uspješni rad u pozorištu i na filmu. Ostvaruje niz odličnih uloga u predstavama poput „Kraj igre“ (režija Sulejman Kupusović), „Pukovnik ptica“ (režija Dino Mustafić), „Mjerom za mjeru“ (režija Aleš Kurt), itd. Također, u nekoliko navrata se okušao i kao reditelj. U Narodnom pozorištu u Sarajevu režirao je „San ljetne noći“, „Bolest mladeži“ u Kamernom teatru 55, „Šta ćemo sad?“ u Pozorištu mladih u Sarajevu i sl. Ipak, najzapaženija je njegova uloga pedagoga. Kao profesor na predmetu Gluma odškolovao je nekoliko uspješnih generacija glumaca, a sa podjednakim glumačkim angažmanom igra i u profesionalnim produkcijama i u ispitnim predstavama na ASU. Radi kao profesor na Akademiji scenskih umjetnosti u Sarajevu na predmetu Gluma.

Filmografija 
Plavi orkestar (2009)
Dobro uštimani mrtvaci (2005) 
Sex piće i krvoproliće (2004) 
Ljeto u zlatnoj dolini (2003) 
Gori vatra (2003) 
Jours tranquilles à Sarajevo (2003) 
Sjever je poludio (2003) 
Remake (2003)
(A)Torzija (2002) 
Viza za budućnost (2002)
Tunel (2000) 
Prvo smrtno iskustvo (1999) 
Savršeni krug (1997) 
Neočekivana šetnja (1997) 
Sa 204-272 (1991)
Hajde da se volimo 2 (1989)

Nagrade 
Zlatni lovorov vijenac - Internacionalni teatarski festival MESS 
Golden Rose of Peace kao najbolji glumac 1997.
„Mala mostarska liska“ 2005.

Vanjski linkovi 

Bosanskohercegovački teatarski glumci
Bosanskohercegovački filmski glumci
Bosanskohercegovački televizijski glumci